澳門美食丨文記咖啡必點花生醬豬扒菠蘿包 仲有獲奬蕃茄蛋通心粉
呢期為食妹又嚟到澳門高士德大馬路附近搵食,嚟到文記咖啡,試一個據聞係無人可以拒絕嘅神仙搭配———「花生醬豬扒菠蘿包」。
花生醬豬扒菠蘿包:花生醬+豬扒+菠蘿包=神仙美味組合
好似為食妹咁樣嘅「花生醬腦袋」,真係對花生醬豬扒菠蘿包毫無抵抗力。
國際慣例,菠蘿包必須趁熱食,菠蘿包香脆酥軟,豬扒係大大舊嘅T骨豬扒,煎得啱啱好唔會太油膩,加上花生醬簡直就係錦上添花,夠曬香濃。
呢隻鎮店招牌,幾乎係每檯必點,26蚊一隻,大件夾抵食!
推薦指數:五粒星⭐️⭐️⭐️⭐️⭐️
蕃茄蛋通心粉
除咗花生醬豬扒菠蘿包之外,呢度嘅蕃茄蛋通心粉都勁出名,仲攞過金蓮花菜式獎。齋係佢個嘅賣相都夠煞食,睇住都想流口水,超級有食慾。
蛋炒得非常嫩滑,通粉本身應該係黑底,有淡淡鹹香嘅豉油味,濃稠嘅芡汁包裹住每一粒通心粉,酸酸甜甜,食落好開胃,鍾意食蕃茄嘅老友一定要試下!
推薦指數:都係五粒星⭐️⭐️⭐️⭐️⭐️
懷舊紅豆冰
紅豆冰嘅出品不過不失,奶味幾香,紅豆微微硬,但係唔會太甜,呢點為食妹非常滿意~
推薦指數:三粒星⭐️⭐️⭐️
除咗上邊呢三個比較多人推薦嘅菜品,其實「文記」仲有勁多菜式,碟頭飯、炒餸、煲仔飯等等試都試唔完嘅美食!價格公道實惠,選擇又多,周邊嘅街坊當正呢度係飯堂,為食妹表示一定有下次!
文記咖啡
總店:澳門庇山耶街28號
爐石塘店:澳門連勝馬路82A號金蓮大廈地下A座
【本文獲「
」授權轉載。】